
LĒMUMS
Jūrmalā
	2026. gada 27. augustā
	
	Nr.
	461


	Par Jūrmalas valstspilsētas pašvaldības izglītības ekosistēmas attīstības stratēģijas 2026.–2030. gadam apstiprināšanu
	(protokols Nr. 10, 43. punkts)


Pamatojoties uz Izglītības likuma 17. panta trešās daļas 1¹. punktu un 18. panta otrās daļas 1. punktu, Ministru kabineta 2021. gada 22. jūnija rīkojumu Nr. 436 “Par Izglītības attīstības pamatnostādnēm 2021.–2027. gadam”, atbilstoši Jūrmalas valstspilsētas attīstības programmas 2023.–2029. gadam, kas apstiprināta ar Jūrmalas domes 2022. gada 15. septembra lēmumu Nr. 409 “Par Jūrmalas valstspilsētas attīstības programmas 2023.–2029. gadam un Jūrmalas valstspilsētas attīstības programmas 2023.–2029. gadam Stratēģiskā ietekmes uz vidi novērtējuma Vides pārskata apstiprināšanu” Rīcības plāna 2023.–2029. gadam prioritātes “Atvērta un gudra pārvaldība” (A) rīcības virziena “Ilgtspējīgas pilsētas attīstības plānošana” (A2) uzdevuma A2.1. “Pašvaldības teritorijas attīstības plānošana un uzraudzība” darbībai A2.1.1. “Jūrmalas valstspilsētas attīstības plānošana dokumentu (ilgtspējīgas attīstības stratēģija, attīstības programma, nozaru plānošanas dokumenti) izstrāde un šo dokumentu ieviešanas uzraudzība” un Jūrmalas valstspilsētas pašvaldības 2025. gada 30. aprīļa rīkojumam Nr. 1.1-14/2025/109 “Par Jūrmalas valstspilsētas pašvaldības izglītības ekosistēmas attīstības stratēģijas 2026.-2030. gadam izstrādi” ir izstrādāta Jūrmalas valstspilsētas pašvaldības izglītības ekosistēmas attīstības stratēģija 2026.–2030. gadam (turpmāk – Stratēģija).
Stratēģija ir atvasināta no Jūrmalas valstspilsētas attīstības programmas 2023.–2029. gadam, veicot padziļinātu jomas iztirzājumu, t. sk.:

1. apzinot izglītības iestāžu pedagogu, izglītojamo un viņu vecāku viedokļus par Jūrmalas izglītības sistēmu un tās attīstības iespējām;

2. organizējot tematiskās fokusgrupu diskusijas ar izglītības nozares ekspertiem, izglītības iestāžu vadītājiem, pedagogiem, pašvaldības speciālistiem un citu saistīto jomu pārstāvjiem, lai padziļināti analizētu aktuālās problēmas, attīstības vajadzības un iespējamos risinājumus; 

3. veicot Jūrmalas valstspilsētas jauniešu aptauju, lai iegūtu statistisku un socioloģisku raksturojumu par jauniešiem, kuri dzīvo, mācās vai strādā Jūrmalā;

4. veicot statistikas datu apstrādi, tai skaitā relatīvo un absolūto rādītāju aprēķinus, salīdzinājumus starp apkaimēm un izglītības iestādēm, kā arī tendenču analīzi un attīstības prognožu izstrādi.
Lai sekmētu ilgtspējīgas un kvalitatīvas izglītības ekosistēmas attīstību Jūrmalas valstspilsētas pašvaldībā, kā arī nodrošinātu sabiedrības līdzdalību sabiedrībai nozīmīgos jautājumos, ņemot vērā Jūrmalas domes Izglītības, jaunatnes un sporta jautājumu komitejas 2026. gada 11. jūnija sēdes atzinumu Nr. 44 “Par Jūrmalas valstspilsētas pašvaldības izglītības ekosistēmas attīstības stratēģijas 2026.–2030. gadam nodošanu publiskajā apspriešanā”, Stratēģija tika nodota publiskajai apspriešanai. Publiskā apspriešana norisinājās no 2026. gada 1. jūlija līdz 30. jūlijam, un tās laikā tika saņemti deviņi iedzīvotāju priekšlikumi. Jūrmalas valstspilsētas pašvaldības izglītības ekosistēmas attīstības stratēģijas 2026.–2030. gadam izstrādes organizēšanas darba grupa 2026. gada 6. augusta sanāksmē (protokols Nr. 9) izvērtēja katru priekšlikumu un pieņēma lēmumu par tā izvērtējuma rezultātu. Visi saņemtie priekšlikumi un to izvērtējuma rezultāti apkopoti Stratēģijas 1. pielikumā, savukārt ņemtie vērā priekšlikumi un tehniskie precizējumi ir iestrādāti Stratēģijas gala redakcijā.
Ņemot vērā iepriekš minēto, Pašvaldību likuma 10. panta pirmās daļas 3. punktu, kā arī Jūrmalas domes 2026. gada 13. augusta Izglītības, jaunatnes un sporta jautājumu komitejas sēdes atzinumu (protokols Nr. 60), Jūrmalas dome nolemj:
1. Apstiprināt Stratēģiju (1. pielikums).

2. Pieņemt zināšanai, ka Stratēģijas 1. pielikuma 2. pielikums ir “Priekšlaicīgas mācību pārtraukšanas prevencijas sistēma un ieviešanas plāns Jūrmalas valstspilsētas pašvaldībā 2025.–2030. gadam” aktualizētā redakcijā.
3. Uzdot Jūrmalas valstspilsētas administrācijas (turpmāk – Administrācija) Komunikācijas pārvaldei publicēt lēmumu par Stratēģijas apstiprināšanu pašvaldības tīmekļvietnē www.jurmala.lv.
4. Uzdot Jūrmalas Izglītības pārvaldei:

4.1. nodrošināt Stratēģijas ieviešanu;

4.2. katru gadu līdz 1. jūlijam iesniegt Administrācijas Attīstības pārvaldes Stratēģiskās plānošanas nodaļai Stratēģijas uzraudzības ziņojumu par iepriekšējo kalendāro gadu.
5. Uzdot Stratēģijas ieviešanu uzraudzīt Administrācijas Attīstības pārvaldes Stratēģiskās plānošanas nodaļai.

	Priekšsēdētājs
	(paraksts*)
	J. Lediņš


*DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU.

